Ma verkoop glo gestremde kind aan mans(Argieffoto) ŉ Ma van die Oos-Kaap is Woensdag in hegtenis geneem nadat sy glo haar 13-jarige kind met downsindroom verkoop het. Kapt. Yolisa Mgolodela, woordvoerder van die Valke, sê dié ma het na bewering vroeër die jaar haar downsindroom-kind én haar 15-jarige susterskind aan twee mans met ŉ winkel in Keiskammahoek verkoop. Haar susterskind het by haar gewoon. “Voorlopige inligting dui daarop dat sy die kinders vir seksuele doeleindes aan die mans verkoop het,” het Mgolodela gesê. Die vrou en twee mans is Woensdag deur die Valke en die polisie se honde-eenheid in King William’s Town aangekeer. Die drie verdagtes, onderskeidelik 32, 36 en 42 jaar oud, sal na verwagting Vrydag in die landdroshof in Keiskammahoek verskyn op aanklag van mensehandel.